## Informatīvais ziņojums

## “Par Eiropas Komisijas *Eurostat* grantu projektu finansējumu un lauksaimniecības skaitīšanām nepieciešamo līdzfinansējumu”

Informatīvais ziņojums sagatavots, lai pamatotu Eiropas Komisijas finansēto Eiropas Savienības statistikas biroja *(Eurostat)* grantu projektu, tajā skaitā lauksaimniecības skaitīšanu organizēšanai piešķirtā granta finansējuma līdzfinansēšanas nepieciešamību.

**1. Eiropas Kopienas iniciatīvas projekti**

Ekonomikas ministrijas budžeta apakšprogrammas 67.06.00 “Eiropas Kopienas iniciatīvas projekti” projekta “Statistiskās informācijas sagatavošana jauno Eiropas Savienības iniciatīvu veidošanai” ietvaros Centrālā statistikas pārvalde (turpmāk – Pārvalde) īsteno statistikas ieguves, apstrādes un analīzes attīstības Eiropas Komisijas finansēto, *Eurostat* izsludināto Grantu shēmas projektus, tajā skaitā arī Eiropas statistikas sistēmas attīstības stratēģijas ieviešanas projektus. Grantu projekti ir instruments statistikas ieguves pilnveidošanai, datu kvalitātes uzlabošanai un datu ieguves, apstrādes un analīzes procesu modernizācijai. Īstenojot šos projektus, ir iespējama valsts budžeta līdzekļu ekonomija, jo atbalsts no Eurostat puses vidēji ir 70% un vairāk no kopējām projektu izmaksām.

Finansējums Grantu projektu īstenošanai tiek piešķirts saskaņā ar Eiropas Komisijas sagatavotām un pielāgotām ikgadējām darba programmām. Šajās darba programmās Komisija nosaka mērķus un sagaidāmos rezultātus.

Likumdošanas akti, kas regulē, kā projekti tiek īstenoti:

1. Eiropas Parlamenta un Padomes Regula (ES, Euratom) Nr.966/2012 (2012. gada 25. oktobris) par finanšu noteikumiem, ko piemēro Savienības vispārējam budžetam;
2. Komisijas Deleģētā regula (ES) Nr.1268/2012 (2012. gada 29.oktobris) par Eiropas Parlamenta un Padomes Regulas (ES, Euratom) Nr.966/2012 par finanšu noteikumiem, ko piemēro Savienības vispārējam budžetam, piemērošanas noteikumiem;
3. Eiropas Parlamenta un Padomes regula (EK) Nr. 223/2009 (2009. gada 11. marts) par Eiropas statistiku.

Pārvalde aktīvi iesaistās Eiropas Savienības statistikas biroja (*Eurostat)* izsludinātajos Eiropas Kopienas iniciatīvas projektos. Katru gadu Pārvalde īsteno 35 līdz 40 projektus, bet ne vienmēr ir iespējams prognozēt projektu piedāvājumu un to finansējuma apjomus. Ekonomikas ministrijas budžeta apakšprogrammā 67.06.00 “Eiropas Kopienas iniciatīvas projekti” projekta “Statistiskās informācijas sagatavošana jauno Eiropas Savienības iniciatīvu veidošanai” īstenošanai tiek plānota dotācija no vispārējiem ieņēmumiem grantu projektu nepārtrauktai īstenošanai kā priekšfinansējums, bet par realizētajiem projektiem no Eurostat finansējums tiek ieskaitīts valsts budžeta ieņēmumos “Ieņēmumi no Eurostat par statistisko programmu īstenošanu”. Sakarā ar to, ka ir iespēja saņemt arvien vairāk projektu piedāvājumu, tātad arī lielāku atbalstu no Eurostat puses, bet izmaksas pieaug, jau 2019. gadā ir izveidojusies situācija, ka ir nepieciešams papildus finansējums nepārtrauktai uzsākto grantu projektu finansēšanai.

Projekta “Statistiskās informācijas sagatavošana jauno Eiropas Savienības iniciatīvu veidošanai” ietvaros īstenotajiem Eurostat granta projektiem provizoriski ir nepieciešams finansējums šādā apmērā:

|  |  |  |  |  |  |
| --- | --- | --- | --- | --- | --- |
| ***Gads*** | ***2019*** | ***2020*** | ***2021*** | ***2022*** | ***2023 un turpmāk ik gadu*** |
| Ieplānotais finansējums: | 788 252 | 708 485 | 708 485 | 708 485 | 708 485 |
| Papildu nepieciešamais finansējums: | 126 000 | 241 515 | 241 515 | 241 515 | 241 515 |
| ***Kopā nepieciešamais finansējums:*** | ***914 252*** | ***950 000*** | ***950 000*** | ***950 000*** | ***950 000*** |
| ***Plānotās atmaksas valsts budžetam no Eurostat***  | ***639 900*** | ***665 000*** | ***665 000*** | ***665 000*** | ***665 000*** |

Likumā “Par valsts budžetu 2019. gada” projekta “Statistiskās informācijas sagatavošana jauno Eiropas Savienības iniciatīvu veidošanai” īstenošanai 2019. gadam ir paredzēts finansējums 788 252 *euro* apmērā. Sakarā ar kopējo izmaksu palielinājumu, jauniem, statistikas ražošanas attīstībai svarīgiem projektu piedāvājumiem un projektu līgumu parakstīšanas termiņu nobīdi 2019. gadā nepieciešams papildus finansējums 126 000 *euro* apmērā.

Likumprojektā “Par valsts budžetu 2020.gada” iepriekš minētā projekta īstenošanai 2020.gadam un turpmāk ik gadu paredzēts finansējums 708 485 *euro* apmērā. Sakarā ar to, ka tiks pieņemtas jaunas Regulas (Eiropas Parlamenta un Padomes Regula (ES) 2019/1700 (2019. gada 10. oktobris), ar ko izveido vienotu ietvaru Eiropas statistikai par personām un mājsaimniecībām, kuras pamatā ir no izlasēm savākti dati individuālā līmenī un Eiropas Parlamenta un Padomes Regula par Eiropas uzņēmējdarbības statistiku, ar ko groza Regulu (EK) Nr. 184/2005 un atceļ 10 tiesību aktus uzņēmējdarbības statistikas jomā), granta shēmas projektu piedāvājumi pieaug. Dalība projektos svarīga, tā arī ir iespēja dalībvalstīm nodrošināt Regulu prasību ieviešanu ar valsts līdzfinansējumu līdz 30% apmērā no kopējām projekta izmaksām. Pārvalde pašlaik saistībā ar Regulu prasībām ievieš projektu “Jaunu  tirdzniecības un pakalpojumu statistikas rādītāju nodrošināšana un īstermiņa statistikas kvalitātes uzlabošana”, sagatavots pieteikums projektam “Data collection for City and Subnational Statistics”. Projektu piedāvājumi apjoma ziņā pa gadiem atšķiras.

Pieteikšanās Eurostat izsludinātajos grantu projektos dod iespēju nodrošināt statistikās ražošanas attīstību valstī ieguldot vidēji 25%-30% no kopējiem attīstības izdevumiem.

Tiek plānots, ka ik gadu no Eurostat tiks saņemta atmaksa valsts budžetā par granta projektu īstenošanu 70% apmērā no apgūtā finansējuma.

Laika periodā no 2017. līdz 2019. gadam budžetā ieņēmumi no Eurostatpar statistisko programmu īstenošanu ir 1 678 597 *euro* (2017. gadā 544 149 *euro,* 2018. gadā 725 670 *euro* un 2019. gadā 732 964 *euro*). Savukārt līdz š.g. 14. novembrim atmaksas apmērs ir 712 619 *euro* un 20 345 *euro* ir ieplānotais maksājums no Eurostat līdz š.g. 31. decembrim.

Pārvaldes apgūtais finansējums budžeta apakšprogrammā 67.06.00 “Eiropas Kopienas iniciatīvas projekti” projekta “Statistiskās informācijas sagatavošana jauno Eiropas Savienības iniciatīvu veidošanai” (ieskaitot līdzfinansējumu) no 2017. līdz 2019. gadam ir 2 156 145 *euro* (2017. gadā 780 544 *euro,* 2018. gadā 718 872 *euro* un2019. gadā 788 252 *euro*.

2. 2020. gada lauksaimniecības skaitīšanas raksturojums un norises gaita un finansēšana

 Viens no 2020. gada apjomīgākajiem granta projektiem ir 2020. gada lauksaimniecības skaitīšana. Tā kā šajos lauksaimniecības apsekojumu projektos piedalās visas dalībvalstis, Eurostat finansējums ir ierobežots, un tā apjoms noteikts Regulā 2018/1091.

Eiropas Savienības dalībvalstīs, t.sk. Latvijā reizi desmit gados pēc vienotas metodikas veic lauksaimniecības skaitīšanas. Eiropas Parlamenta un Padomes Regula (ES) Nr. 2018/1091 (2018. gada 18. jūlijs) par lauku saimniecību integrētu statistiku un ar ko atceļ Regulas (EK) Nr. 1166/2008 un (ES) Nr. 1337/2011 (turpmāk – Regula) nosaka, ka nākamā lauksaimniecības skaitīšana jāveic 2020. gadā.

Regulas 5. panta 1) un 2) punkts nosaka, ka dalībvalstis iegūst un sniedz strukturālos pamatdatus (regulas III pielikums) un moduļu datus (regulas IV pielikums) par lauku saimniecībām par 2020., 2023. un 2026. pārskata gadu. Par 2020. gadu pamatdati tiek iegūti veicot lauksaimniecības skaitīšanu un par 2023. un 2026. pārskata gadu datu ieguvei var izmantot izlases veida apsekojumus.

2020. gada lauksaimniecības skaitīšanā paredzēts iegūt 288 rādītājus par apmēram 75 tūkst. lauku saimniecībām.

Lauksaimniecības skaitīšana nodrošinās datu lietotājus ar informāciju situācijas analīzei un lēmumu pieņemšanai lauksaimniecības politikas tālākai attīstībai Latvijā, Eiropas Savienības lauksaimniecības un lauku attīstības politikas un Kopējās Lauksaimniecības politikas plānošanai un īstenošanai. Iegūtā informācija dos iespēju argumentēti izvērtēt lauksaimniecības prakses ietekmi uz vidi un klimata pārmaiņām, lauksaimniecības produktu kvalitāti un drošumu, kā arī nodrošinās salīdzināmu statistiku par lauksaimnieciskajām darbībām attiecīgajā ģeogrāfiskajā teritorijā un ES.

Izmantojot lauksaimniecības skaitīšanā iegūto informāciju, tiks atjaunoti Pārvaldes Statistiskā Lauku saimniecību reģistrā esošie dati, Reģistrs ietver plašu lauku saimniecību raksturojošu informāciju un tā tiek iegūta no dažādiem administratīvajiem datu avotiem un statistiskajiem apsekojumiem. Tas ir svarīgākais datu avots lauksaimniecības statistikas izlašu veidošanai un statistikas par lauku saimniecībām nodrošināšanai.

Kopējais nepieciešamais finansējums 2020. gada lauksaimniecības skaitīšanai salīdzinot ar 2010. gada Lauksaimniecības skaitīšanu ir apmēram par trešdaļu jeb 525 000 *euro* mazāks, ko Pārvalde ir panākusi, modernizējot Lauksaimniecības statistikas nodrošināšanas procesus – optimizējot datu ieguvi: Pārvaldes Elektroniskās datu vākšanas (EDV) sistēmā [https://e.csb.gov.lv](https://e.csb.gov.lv/) paredzēts iegūt informāciju par apmēram 20 % respondentu, telefonintervijās – 20 % un klātienē apmēram 60 % respondentu, kā arī maksimāli izmantojot administratīvajos datu avotos pieejamo informāciju.

Lai samazinātu respondentu noslodzi, lauksaimniecības skaitīšanā daļu rādītāju ir paredzēts iegūt no šādiem administratīviem datu avotiem: Lauku atbalsta dienesta (LAD) Integrētās administrēšanas un kontroles sistēmas ES Tiešo maksājumu datu bāzes informācija; LAD informācija par atbalstu lauku attīstībai; Lauksaimniecības datu centra (LDC) Lauksaimniecības dzīvnieku reģistrs; LDC Bioloģiskās lauksaimniecības informācijas sistēma un LDC Kūtsmēslu apsaimniekošanas un dzīvnieku turēšanas sistēmu reģistrs. Kopumā 2020. gada Lauksaimniecības skaitīšanā 184 rādītājus jeb 64 % paredzēts iegūt no administratīvajiem datu avotiem.

2020. gada lauksaimniecības skaitīšanas informācijas ieguve notiks divos posmos: aprīlis – jūnijs un augusts – decembris. 1. datu vākšanas posmā Pārvalde veiks tikai elektronisko datu vākšanu, kuru paredzēts uzsākt 2020. gada aprīlī vienlaicīgi ar pieteikšanās uzsākšanu platību maksājumiem LAD, lūdzot lauksaimniekiem vienlaicīgi iesniegt papildu informāciju 2020. gada lauksaimniecības skaitīšanai Pārvaldes mājaslapā. Informāciju par pārējām lauku saimniecībām paredzēts iegūt 2. posmā no septembra līdz decembrim, kad tiks veiktas intervijas klātienē, telefonintervijas, kā arī turpināsies elektroniskā datu vākšana.

2020. gada lauksaimniecības skaitīšanas nodrošināšanai ir nepieciešams finansējums šāda apmērā:

|  |  |  |  |
| --- | --- | --- | --- |
| ***Gads*** | ***2020*** | ***2021*** | ***2022*** |
| Eiropas Komisijas piešķirtais finansējums: | 193 700 | 86 200 | 20 100 |
| Latvijas līdzfinansējums: | 486 500 | 51 500 | 14 300 |
| ***Kopā:*** | ***680 200*** | ***137 700*** | ***34 400*** |

Kopā 2020.gada lauksaimniecības skaitīšanai no 2020. gada līdz 2022. gadam ir nepieciešams papildu valsts finansējums 852 300 *euro* apmērā (2020.gadā 680 200 *euro*, 2021.gadā 137 700 *euro* un 2022.gadā 34 400 *euro*), tajā skaitā valsts līdzfinansējums ir 552 300 *euro* apmērā (2020.gadā 486 500 *euro*, 2021.gadā 51 500 *euro* un 2022.gadā 14 300 *euro*).

**2020. gadam** plānotais finansējums ir **680 200 *euro***, tajā skaitā:

* atlīdzībai 300 500 *euro*, lai nodrošinātu plānoto darba apjomu2 700 cilvēkdienas: 7. mēnešalgu grupā – 780 cilvēkdienas, 9. mēnešalgu grupā – 910 cilvēkdienas, 10. mēnešalgu grupā – 745 cilvēkdienas, 12. mēnešalgu grupā – 265 cilvēkdienas.
* precēm un pakalpojumiem 330 000 *euro* tajā skaitā 309 000 *euro* ārpakalpojuma apmaksai par datu ieguvi no 40 000 lauku saimniecībām, kā arī 11 000 euro citu izdevumu (par degvielu, sakaru pakalpojumiem, intervētāju apmācību u.c.) segšanai.
* izdevumiem pamatkapitāla veidošanai 49 700 *euro*, lai nodrošinātu licenču iegādi datu aizsardzības jomā.

**2021. gadam**  plānotais finansējums **137 000 *euro***,tajā skaitā:

* atlīdzībai 134 400 *euro*, lai nodrošinātu plānoto darba apjomu 1 500 cilvēkdienas: 7. mēnešalgu grupā – 210 cilvēkdienas, 9. mēnešalgu grupā – 910 cilvēkdienas, 10. mēnešalgu grupā – 300 cilvēkdienas, 12. mēnešalgu grupā – 80 cilvēkdienas.
* precēm un pakalpojumiem 2 600 *euro*, lai nodrošinātu degvielas, sakaru izdevumu segšanu.

**2022. gadam** plānotais finansējums **34 400 *euro***, tajā skaitā:

* atlīdzībai 31 900 *euro*, lai nodrošinātu plānoto darba apjomu 500 cilvēkdienas: 7. mēnešalgu grupā – 100 cilvēkdienas, 9. mēnešalgu grupā – 280 cilvēkdienas, 10. mēnešalgu grupā – 100 cilvēkdienas, 12. mēnešalgu grupā – 20 cilvēkdienas.
* Precēm un pakalpojumiem 2 500 *euro*, lai nodrošinātu sakaru un datu publicēšanas izdevumus .

Atbilstoši Regulas 13. panta 4) punkta f) apakšpunktam 300 000 *euro* no kopējām izmaksām finansē Eiropas Komisija. Ir saņemts granta projekta pieteikuma apstiprinājums un informācija, ka Latvijai tiek piešķirti 300 000 *euro* daļējai lauksaimniecības skaitīšanas izmaksu segšanai. Ir noteikts, ka pārējās lauksaimniecības skaitīšanas izmaksas dalībvalstīm jāsedz no nacionālā budžeta, kā arī Komisijas piešķirto finansējumu ir tiesības izmantot tikai gadījumā, ja lauksaimniecības skaitīšana tiek veikta pilnā apjomā.

**3. Integrētās statistikas lauku saimniecību apsekojuma veikšana 2023. un 2026. gadā**

Atbilstoši Regulas 2018/1091 prasībām, 2023. un 2026. gadā ir jāveic Integrētās statistikas lauku saimniecību apsekojums. Pamatdatu un moduļu datu ieguvi paredzēts veikt izlases veidā.

Integrētās statistikas lauku saimniecību apsekojumi ir nepieciešami, lai izpētītu tendences lauku saimniecību struktūrā Savienības līmenī un nodrošinātu statistikas zināšanu bāzi, kas nepieciešama tam, lai izstrādātu, īstenotu, uzraudzītu, novērtētu un pārskatītu saistītās politikas jomas, jo īpaši kopējo lauksaimniecības politiku (KLP), tostarp lauku attīstības pasākumus, kā arī vides politiku un politiku, kas vērsta uz pielāgošanos klimata pārmaiņām un to seku mazināšanai.

Salīdzināma visu dalībvalstu statistika par lauku saimniecību struktūru ir svarīga, lai noteiktu KLP attīstību. Iegūtā informācija dos iespēju argumentēti izvērtēt lauksaimniecības prakses ietekmi uz vidi un klimata pārmaiņām, lauksaimniecības produktu kvalitāti un drošumu, kā arī nodrošinās salīdzināmu statistiku par lauksaimnieciskajām darbībām attiecīgajā ģeogrāfiskajā teritorijā un ES.

Atbilstoši Eiropas Parlamenta un Padomes Regulas (ES) Nr. 2018/1091 (2018. gada 18. jūlijs) par lauku saimniecību integrētu statistiku 7. panta 1) punktam 2023. gadā dalībvalstīm jānodrošina strukturālies pamatdati (regulas III pielikums) un 6 moduļu dati (regulas IV pielikums):

- “Darbaspēks un citas ienākumus nesošas darbības”;

- “Lauku attīstība”;

- “Apūdeņošana”;

- “Augsnes apsaimniekošanas prakses”;

- “Lauksaimniecības tehnika un iekārtas”;

- “Augļu dārzi”.

Precīzs iegūstāmo rādītāju skaits 2023. gada moduļiem vēl nav zināms, jo nav izstrādāta īstenošanas regula attiecībā uz moduļu rādītājiem 2023. gada apsekojumam. Paredzamais izlases apjoms 25 000 lauku saimniecību, un pēc iepriekšējām aplēsēm kopējais rādītāju skaits varētu būt apmēram 310, kas ir par 8 % palielinājums salīdzinājumā ar 2020. gadu.

Integrētās statistikas lauku saimniecību apsekojuma nodrošināšanai 2023. un 2026.gadā ir nepieciešams finansējums šāda apmērā:

|  |  |  |  |  |  |  |
| --- | --- | --- | --- | --- | --- | --- |
| ***Gads***  | ***2022*** | ***2023*** | ***2024*** | ***2025*** | ***2026*** | ***2027*** |
| Latvijas līdzfinansējums: | 120 000 | 430 000 | 160 000 | 120 000 | 430 000 | 160 000 |
| Eiropas Komisijas piešķirtais finansējums | 0 | 150 000 | 0 | 0 | 150 000 | 0 |
| ***Kopā:***  | ***120 000*** | ***580 000*** | ***160 000*** | ***120 000*** | ***580 000*** | ***160 000*** |

Atbilstoši Regulas 13. panta 5. punktam, katra apsekojuma veikšanai Eiropas Komisija finansē 150 000 *euro*, bet pārējās izmaksas jāsedz no nacionālā budžeta. Pēc iepriekšējām aplēsēm, šim mērķim paredzamais valsts budžeta līdzfinansējums 3 gadu periodam katram apsekojumam ir 710 000 *euro*.

Katra Integrētās statistikas lauku saimniecību apsekojuma (3 gadu periods, kas ir 2022-2024 un 2025-2027) veikšanai kopējais nepieciešamais finansējums 860 000 *euro*. Tā ietvaros tiks nodrošināta apsekojuma sagatavošana un plānošana (210 379 *euro*), datu vākšana (50 541 *euro*), apstrāde un analīze (299 166 *euro*), ārpakalpojumu finansēšana (265 000 *euro*), kā arī citu kārtējo izdevumu segšana (34 914 *euro*).

**1. gadam** plānotais finansējums **120 000 *euro***, tajā skaitā:

* atlīdzībai 119 700 *euro*, lai nodrošinātu plānoto darba apjomu 1 365 cilvēkdienas: 7. mēnešalgu grupā – 420 cilvēkdienas, 9. mēnešalgu grupā – 620 cilvēkdienas, 10. mēnešalgu grupā – 320 cilvēkdienas, 12. mēnešalgu grupā – 5 cilvēkdienas.
* precēm un pakalpojumiem 300 *euro*, lai nodrošinātu pasta un sakaru? izdevumu segšanu.

**2. gadam** plānotais finansējums **580 000 euro**,tajā skaitā:

* atlīdzībai 300 000 *euro*, lai nodrošinātu plānoto darba apjomu 2 300 cilvēkdienas: 7. mēnešalgu grupā – 753 cilvēkdienas, 9. mēnešalgu grupā – 1200 cilvēkdienas, 10. mēnešalgu grupā – 275 cilvēkdienas, 12. mēnešalgu grupā – 72 cilvēkdienas.
* precēm un pakalpojumiem 280 000 *euro* tajā skaitā 265 000 *euro* ārpakalpojuma apmaksai par datu ieguvi no 25 000 lauku saimniecībām, kā arī 15 000 euro lai segtu intervētāju apmācības, degvielas, pasta un sakaru izdevumus un citas kārtējās izmaksas.

**3. gadam** plānotais finansējums **160 000 euro**,tajā skaitā:

* atlīdzībai 154 900 euro, lai nodrošinātu plānoto darba apjomu 2 060 cilvēkdienas: 7. mēnešalgu grupā – 560 cilvēkdienas, 9. mēnešalgu grupā – 1185 cilvēkdienas, 10. mēnešalgu grupā – 295 cilvēkdienas, 12. mēnešalgu grupā – 20 cilvēkdienas.
* precēm un pakalpojumiem 5 100 *euro*, lai nodrošinātu sakaru izdevumu, drukāto publikāciju sagatavošanas un izdošanas izdevumu segšanu.

**4. Sekas, ja lauksaimniecības skaitīšana netiks veikta**

4.1. Latvijas mērogā

Neveicot lauksaimniecības skaitīšanu, netiks nodrošinātas statistiskās informācijas lietotāju (politikas veidotāju, zinātnes un izglītības, nevalstisko organizāciju un sabiedrības kopumā) vajadzības pēc aktuālas informācijas par Latvijas lauksaimniecību, kas nepieciešama lauksaimniecības, reģionālās plānošanas, vides aizsardzības un klimata pārmaiņu politikas attīstībai, un specifiski ZM Lauku politikas attīstībai un ES maksājumu shēmu izvērtēšanai.

**4.2. Eiropas Savienības kontekstā**

Eiropas Komisija netiks nodrošināta ar statistiku par lauku saimniecībām, kas nepieciešama, lai pamatotu Kopienas lauksaimniecības un lauku attīstības politiku, jo īpaši saistībā ar lauksaimnieciskas darbības pieaugošo dažādību, lauksaimniecības prakses ietekmi uz vidi un klimatu un lauksaimniecības produktu kvalitāti un drošību. Līdz šim ES pastāvēšanas laikā nav bijis neviens precedents, kad kāda no dalībvalstīm nebūtu veikusi Lauksaimniecības skaitīšanu.

**4.3. Soda sankcijas par Regulas prasību neizpildi**

Nepildot Regulu, Eiropas Savienības Tiesa saskaņā ar Līguma par Eiropas Savienības darbību 260. panta 2. punktu var piemērot dalībvalstij finanšu sankcijas – gan soda naudu, gan kavējuma naudu, neizslēdzot vienu vai otru. Šobrīd Latvijas gadījumā minimālā un maksimālā kavējuma nauda dienā varētu tikt ierosināta no 372,60 *euro* līdz 22 356 *euro*, minimālā un maksimālā soda nauda dienā – no 124,20 *euro* līdz 2 484 *euro*, kā arī vienreizējā soda maksājuma summa 308 000 *euro* apmērā.

**5. Priekšlikumi turpmākai rīcībai**

Dalība ārvalstu finanšu instrumentu projektos ir vērtīga valsts statistikas attīstībai, iegūstot jaunu pieredzi, zināšanas un starptautiskus kontaktus. Pilnvērtīgai iesaistei projektos un sekmīgai to īstenošanai, nepieciešams noteikt, ka Eiropas Komisijas finansēto Eurostat grantu projektu finansējums tiek plānots Ekonomikas ministrijas budžeta apakšprogrammā 67.06.00 “Eiropas Kopienas iniciatīvas projekti”, atļaujot Ekonomikas ministrijai uzņemties ilgtermiņa saistības projektam “Statistiskās informācijas sagatavošana jauno Eiropas Savienības iniciatīvu veidošanai”, nodrošinot, ka valsts budžeta līdzfinansējums nepārsniedz 30% no kopējā projekta finansējuma. Nosacījums par līdzfinansējuma apmēru neattiecas uz projektiem “2020.gada lauksaimniecības skaitīšana” un “Integrētās statistikas lauku saimniecību apsekojums”.

Šobrīd nozīmīgākais grantu projekts ir 2020. gada lauksaimniecības skaitīšana, kas ir svarīgs informācijas avots lauksaimniecības politikas tālākai attīstībai Latvijā un Eiropas Savienībā. Sekmīgai 2020. gada lauksaimniecības skaitīšanai ir nepieciešams atļaut Ekonomikas ministrijai uzņemties valsts budžeta ilgtermiņa saistības 2020. gada lauksaimniecības skaitīšanas organizēšanai 2020. gadā 680 200 *euro*, 2021. gadā 137 700 *euro* un 2022. gadā 34 400 *euro* apmērā.

Nepieciešams atļaut Ekonomikas ministrijai uzņemties papildu valsts budžeta ilgtermiņa saistības budžeta apakšprogrammā 67.06.00 “Eiropas Kopienas iniciatīvas projekti” 2022. gadam 120 000 *euro*, 2023. gadam 580 000 *euro,* 2024. gadam 160 000 *euro,* 2025. gadam 120 000 *euro,* 2026. gadam 580 000 *euro* un 2027.gadam 160 000 *euro* apmērā, lai īstenotu projektu “Integrētās statistikas lauku saimniecību apsekojums”.

Papildus nepieciešamo finansējumu iepriekš minēto projektu īstenošanai Ekonomikas ministrija pieprasa no 74. resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”.

Ekonomikas ministrs Ralfs Nemiro

Vizē:

Valsts sekretārs Ēriks Eglītis